आज के दौर में प्यार, रोमांस, इश्क-विश्क भले ही डिजिटल हो गया है, मगर आज का युवा भी कहीं न कहीं पुराने दौर के रोमांस की ओर आकर्षित जरूर होता है। माय ब्रदर निखिल, आई एम, चौरंगा, शब जैसे गंभीर और सोचप्रेरक सिनेमा के लिए जाने जानेवाले निर्देशक ओनीर ने इस बार अपनी फिल्म को इसी डिजिटल यानी वॉट्सऐप रोमांस के इर्द-गिर्द बुना, मगर साथ ही वे प्यार के एसेंस को बरकरार रखने में कामयाब रहे हैं। अपनी पिछली फिल्मों में मुद्दों की बात कहने वाले ओनीर इस बार डिजिटल रोमांस के बहाने प्यार की कई परतें खोलते हैं। कहानी: अल्फाज (जैन खान दुर्रानी ) एक बेहद मशहूर, मगर अपनी असल पहचान को छिपाकर रखने वाला रेडियो जॉकी है। वह बेहद ही नम्र, सीधा-सादा, उदास तबीयत और लोगों से दूर रहने वाला युवा है। उसकी शायरी और शानदार आवाज ने उसके शो के सुनने वालों को दीवाना बना रखा है। दूसरी और अपनी मां (मोना अंबेगांवकर) के साथ रहने वाली आर्ची (गीतांजलि थापा) एक मीम आर्टिस्ट है, जो ल्युकेमेनिया जैसे त्वचा रोग के कारण कई लड़कों द्वारा नकारी जा चुकी है। वह भी अल्फाज की आवाज, अंदाज और शायरी की मुरीद है। वह टिंडर जैसी डेटिंग साइट्स पर लगातार ब्लाइंड डेट्स में उलझी रहती है, मगर अंदरूनी तौर पर कहीं न कहीं ऐसे सच्चे प्यार की तलाश में है, जो उसे उसके वास्तविक रूप में स्वीकारे। आर्ची के साथ काम करने वाला अप्पू ( श्रेय राय तिवारी) उससे प्यार करने लगता है, मगर आर्ची उसे अपना सच्चा दोस्त मानती है। एक रॉन्ग नंबर के जरिए आर्ची अल्फाज के संपर्क में आती है और फिर सिलसिला वॉट्सऐप की मजेदार बातों से आगे बढ़कर कॉल तक पहुंचता है। आर्ची इस बात से अंजान है कि जिसे वह मिस्टर इत्तेफाक के नाम से जानती है, असल में वही अल्फाज है। दोनों एक-दूसरे को चाहने लगते हैं, मगर अल्फाज का एक अतीत भी है, जिसकी घुटन और अपराधबोध से निकलकर ही वह आर्ची तक पहुंच सकता है। रिव्यू: निर्देशक के रूप में ओनीर ने मॉडर्न रोमांस को दर्शाने के लिए प्यार करने वाली मां, सच्चे दोस्त के रूप में दिल देने वाला आशिक, प्यार-मोहबत में रिजेक्शन का शिकार हुई नायिका जैसे आजमाए हुए नुस्खे डाले हैं, मगर कहानी को मुख्य पात्रों के जरिए वह फिल्म को आज के दौर की बना ले जाते हैं। फिल्म की लंबाई छोटी है, इसके बावजूद फर्स्ट हाफ स्लो है और कई दृश्य अस्पष्ट हैं। इंटरवल के बाद फिल्म न केवल रफ्तार पकड़ती है, बल्कि कहानी का विस्तार होता है और पहले भाग के अनकहे पहलू खुलने लगते हैं। फिल्म के कई दृश्य और संवाद 'टंग इन चीक' स्टाइल में दर्शकों का मनोरंजन करते हैं। क्लाइमेक्स आप पहले ही भांप जाते हैं। अल्फाज के रूप में जैन खान दुर्रानी और आर्ची की भूमिका में गीतांजलि थापा अपने किरदारों में याद रह जाते हैं। जैन खान दुर्रानी की यह पहली फिल्म है, मगर अपने किरदार को उन्होंने अपनी प्रभावशाली आवाज और अभिनय अदायगी से दर्शनीय बनाया है, हालांकि कुछ जगहों पर डायलॉग डिलिवरी और हाव-भाव में कच्चापन झलकता है, मगर वह उनके किरदार को सूट करता है। नैशनल अवॉर्ड विनर रहीं गीतांजलि इस फिल्म में भी आर्ची की असुरक्षा, हीनता, सच्चे प्यार की लालसा और खुशी को बखूबी निभा ले गईं हैं। मोना अंबेगांवकर और श्रेय राय तिवारी अपने चरित्रों में अच्छे साबित हुए हैं। सपोर्टिंग कास्ट ठीक-ठाक है। फिल्म में जुबिन नौटियाल और पलक द्वारा रीक्रिएट किया गया गाना 'पहला नशा' ताजगीभरा है। रोमांटिक फिल्म होने के नाते फिल्म का संगीत पक्ष और सबल हो सकता था। क्यों देखें: प्यार- मोहब्बत और हल्की-फुल्की फिल्मों के शौकीन यह फिल्म देख सकते हैं।